text: El cor masculí de Sant Sebastià de la Seu fa una crida als assaigs - Regió7 :: El Diari de la Catalunya Central
  El cor masculí de Sant Sebastià de la Seu fa una crida als assaigs
  Passada la setmana de Carnaval, la Seu d'Urgell comença a preparar el calendari festiu tradicional que el segueix amb la Quaresma i la Pasqua a l'horitzó. La Germandat de Sant Sebastià ja ha fet una crida als veïns per sumar-se a l'inici dels assaigs de les caramelles. Els membres d'aquesta entitat, una de les de més tradició a la capital alturgellenca, han convocat els assaigs els divendres a partir de dos quarts de deu del vespre a les instal·lacions del col·legi La Salle, al centre de la ciutat. Les sessions es faran a les sales amb accés pel carrer de Sant Joan Baptista. Els assajos han començat aquest primer divendres del mes de març.
  Des de la Germandat de Sant Sebastià han apuntat que «tenint en compte que es tracta d'un cor masculí, tothom està convidat a formar-ne part, independentment dels coneixements musicals o l'experiència coral prèvia que tingui». L'equip de direcció, format per Sònia Lanau, Rafel Llobet i Lluís Obiols, assessorarà els nous components.